কলারোয়া (সাতীরা) থেকে সংবাদদাতা  কলারোয়ায় মাদকাসক্ত পুত্রকে থানায় সোপর্দ করলেন এক প্রতিবাদী পিতা। কলারোয়া থানার অফিসার ইনচার্জ সুভাষ বিশ্বাস জানান, গত ৮ মে সোমবার রাত সাড়ে ১০টার দিকে উপজেলার পৌরসদরের তুলসীডাঙ্গা গ্রামের (অব.) সমাজসেবা কর্মকর্তা এম.এ গোফরানের মাদকাসক্ত একমাত্র পুত্র  মঞ্জুরুল হাসান রোমেল (৩৩) হেরোইন সেবনের জন্য তার পিতার কাছে ১ হাজার টাকা দাবি করে। এসময় টাকা দিতে অপারগতা প্রকাশ করলে মাদকাসক্ত পুত্র তার পিতা-মাতা কে লাঠি দিয়ে মারপিট করে আহত করে। এক পর্যায়ে তাদের ধারালো অস্ত্র দিয়ে হত্যা করার ভয় দেখিয়ে ঘরে আগুন ধরিয়ে পুড়িয়ে মারার চেষ্টা করে। এ সময় মাদকাসক্ত পুত্র মঞ্জুরুল হাসান রোমেলর হাত থেকে রেহাই পেতে তার পিতা আর্তচিৎকার করলে এলাকাবাসী এগিয়ে এসে তাদেরকে উদ্ধার করে থানা পুলিশে খবর দেয়। থানার এসআই মহসিন হেসেন ফোর্স নিয়ে রোমেলকে আটক করে থানায় নিয়ে আসে। এ ঘটনায় অসহায় পিতা এম.এ  গোফরান এক মাত্র পুত্র সন্তানের বিরুদ্ধে কলারোয়া থানায় ৪৩৫/৪২৭/৩০৭/৫০৬ পিছি ধারায় একটি মামলা (নং-০২) দায়ের করে। পুলিশ পিতার দায়ের করা মামলায় পুত্রকে গ্রেফতার দেখিয়ে জেল হাজতে পাঠিয়েছে।